Több újonc is tagja lesz a férfi A válogatott Görögország és Észtország ellen készülő keretének, köztük Willi Orban

– jelentette be az MLSZ hétfő délelőtt a következő két Nemzetek Ligája-mérkőzés előtt. A bejelentés mellé csatolt videóban az RB Leipzig védője magyarul köszöntötte a szurkolókat.

Gulácsi Péter 25 éves klubtársa Kaiserslautern-nevelés, 2011-13 között a 'Lautern második csapatában játszott, 2011-15 között pedig a felnőtteknél, egy szezon kivételével a Bundesliga másodosztályában, onnan igazolt aztán az akkor még szintén másodosztályú RB Leipzighez.

Kétszeres U21-es német válogatott, 43 Bundesliga-meccsen játszott eddig.

Fotó: MLSZ / Twitter

A kaiserslauterni születésű Orban apja magyar, anyja lengyel, így mindhárom válogatottba eljuthatott volna, végül a magyar csapatot választotta.

Marco Rossi szövetségi kapitány délután kihirdette teljes keretét az október 12-i Görögország és az október 15-i Észtország elleni Nemzetek Ligája-meccsekre. Orban mellett még két újonc került a csapatba, a Budapest Honvédból Baráth Botond és Holender Filip kapott meghívót, mindketten Rossi korábbi klubjánál szerepelnek.

"Ezúttal egy kicsit bővebb keretet állítottam össze, hiszen mindkét mérkőzésünket idegenben játsszuk, így gondolnom kellett arra, hogy az első mérkőzésen akár sérülés is előfordulhat, vagy valaki sárga lapok miatt nem léphet pályára Észtországban" – indokolta döntését az MLSZ honlapján Rossi, aki nem küldött behívót az újra csapatra találó Dzsudzsák Balázsnak.

Két forduló után a magyar válogatott 3 ponttal a csoport második helyén áll, az élen a hatpontos Finnország áll.

A magyar válogatott kerete Kapusok: Dibusz Dénes (Ferencváros), Gulácsi Péter (RB Leipzig), Gróf Dávid (Budapest Honvéd) Védők: Baráth Botond (Budapest Honvéd), Bese Barnabás (Le Havre), Fiola Attila (MOL Vidi FC), Kádár Tamás (Dinamo Kijev), Lang Ádám (CFR Cluj), Lovrencsics Gergő (Ferencváros), Willi Orban (RB Leipzig), Vinícius Paulo (MOL Vidi FC) Középpályások: Kalmár Zsolt (DAC), Kleinheisler László (FK Asztana), Kovács István (MOL Vidi FC), Nagy Ádám (Bologna), Nagy Dominik (Legia Warszawa), Nagy Gergő (Budapest Honvéd), Pátkai Máté (MOL Vidi FC) Támadók: Eppel Márton (Kajrat Almati), Gyurcsó Ádám (Hajduk Split), Holender Filip (Budapest Honvéd), Németh Krisztián (Sporting Kansas City), Sallai Roland (SC Freiburg), Szalai Ádám (TSG 1899 Hoffenheim), Varga Roland (Ferencváros)